**О б р а з л о ж е њ е**

Правни основ за доношење Одлуке о службама Града Ниша садржан је у члану 20. Закона о локалној самоуправи ("Службени гласник Републике Србије", број 129/2007 и 83/2014 –др. закон), а у вези са чланом 66. истог закона, који прописују да Град образује органе, организације и службе за потребе Града и уређује њихову организацију и рад.

Разлози за доношење ове одлуке садржани су у потреби да се образовањем служби Града омугући обављање стручних, административних, организационих и других послова за потребе органа града: Скупштине Града, Градоначелника и Градског већа, имајући у виду спрецифичности делокруга рада наведених органа. Такође, оснивањем Канцеларије за локални економски развој и пројекте обједињавају се пројектне и инвестиционе активности у Граду, чиме ће Град средиште својих активности усмерити на привлачење инвестиција кроз реализацију развојних и инвестиционих пројеката и управљање инструментима локалне развојне политике.

Чланови 1. и 2. Предлога одлуке садрже опште, уводне одредбе којим се прописује шта је предмет уређења одлуке, као и да се уређење кроз наведени правни акт, односи на Службу за послове Скупштине Града, Службу за послове Градоначелника, Службу за послове Градског већа и Канцеларију за локални економски развој и пројекте.

Члановима 3., 4., 5. и 6. прописан је делокруг рада служби града, наведени су стручни, организациони, нормативно-правни послови, као и други послови које обављају службе Града за потребе органа Града, у складу са Законом о локалној самоуправи, Законом о страним улагањима и другим законима и прописима.

 Предложеним чланом 7. Предлога одлуке одређују се назив: „начелник службе“ за руководиоца служби и то за Службу за послове Градоначелника, Службу за послове Градског већа и Канцеларију за локални економски развој и пројекте. Истим чланом се прописују и услови које треба да испуни начелник поједине службе и временски период на који се поставља начелник службе. Општи услови за постављење начелника служби усаглашени су са Законом о запосленима у аутономним покрајинама и јединицама локалне самоуправе, а посебни зависе од делоуруга рада Службе, тако да је за начелника Службе за послове Градоначелника прописана област природно-математичке науке, друштвено-хуманистичке науке или техничко-технолошке науке, за начелника Службе за послове Градског већа прописана је област правне науке, а за начелника Канцеларије за локални економски развој и пројекте област природно-математичке науке, друштвено-хуманистичке науке или техничко-технолошке науке.

У члановима 8. 9. и 10. Предлога одлуке садржане су одредбе о правима и обавезама начелника службе и секретара Скупштине у вези са руковођењем службом, одредбе о одговорности начелника службе, као и одредбе о заменику начелника службе и заменику секретара Скупштине. Прописано је, између осталог, да начелник службе и секретар Скупштине руководе и усклађују рад службе, представљају и заступају службу, организују и обезбеђују законито, ефикасно и стручно обављање послова, у служби, као и да обављају друге послове у руковођењу службом, такође да права и дужности за службенике и намештенике у службама Града, које се уређују овом одлуком, у име Града врши начелник службе, односно секретар Скупштине. У складу са законом прописано је да начелник службе за свој рад и рад службе одговара Градском већу и прописане су последице и услови за престанак рада начелника Службе. Чланом 10. остављена је могућност да начелник службе може имати заменика, који га случају спречености и одсутности замењује, а да секретар Скупштине има заменика који га у случају спречености и одсутности замењује у руковођењу службом.

Члановима 11.,12. и 13. Предлога одлуке регулише се организација служби (сектор, одсек, група), а чланом 14. се прописује да се у посебној организационој јединици Кабинету градоначелника обављају стручни, оперативни и други послови за потребе Градоначелника и Заменика Градоначелника. Члан 15. регулише између осталог сходну примену аката који се односе на секретара секретаријата у Градској управи у односу на руководиоца сектора у погледу одређивања плата као и питања која се утврђују Правилником којим су обухваћена радна места и њихово разврставање.

Чланови 16. и 17. Предлога односе се на међусобни однос служби града, однос према органима града и грађанима, а принцип јавности рада садржан је у члану 18. (давање информација из надлежности службе, одржавање конференција за штампу, давање информација средствима јавног информисања) и друга питања од значаја за обазбеђивање јавности рада служби Града.

Службе Града су директни буџетски корисници (члан 19. Предлога одлуке), а канцеларијско пословање у службама регулисано је чланом 20. Предлога одлуке.

У прелазним и завршним одредбама регулисана је обавеза начелника службе, односно секретара Скупштине (члан 21.), да у року од 30 дана од дана ступања на снагу ове одлуке утврде предлог Правилника којим су обухваћена радна места и њихово разврставање у служби као и питање постављења вршиоца дужности начелника Канцеларије за локални економски развој и пројекте. Члан 22. упућује на сходну примену одлуке о организацији градске управе у делу који се односи на питање процедуре припреме, израде, предлагања и усвајања правилника којима су обухваћена радна места и њихово разврставање у службама.

Ступање на снагу Одлуке дефинише се у члану 23. (наредног дана од дана објављивања у „Службеном листу Града Ниша“, као и почетак примене Одлуке (01. јануар 2017. године), изузев члана 21. став 2. Одлуке (постављење вршиоца дужности начелника Канцеларије за локални економски развој и пројекте).

Објављивањем Одлуке на начин како је прописано, стварају се предуслови за благовремено доношење свих релевантних одлука које проистичу из Одлуке о промени Статута Града Ниша, са циљем сагледавања директних буџетских корисника (градска управа, службе и др), у складу са Одлуком о промени Статута Града Ниша и доношења Одлуке о буџету Града Ниша за 2017. годину у законом прописаном року.

За спровођење ове одлуке, нису потребна додатна финансијска средства у буџету Града Ниша.

У Нишу, децембра 2016. године

**ГРАДСКО ВЕЋЕ ГРАДА НИША**

**ПРЕДСЕДАВАЈУЋИ**

**ЗАМЕНИК ГРАДОНАЧЕЛНИКА**

**Проф. др Милош Банђур**